2009թ. ապարանքի տարածքում կատարված պեղումների արդյունքում հայտնաբերվել է քառանկյունի 9.1 x 10.0 մ չափերով գլխատուն: Դահլիճի ծայր հյուսիսային անկյունում գտնվում է գլխատան մուտքը` ձևավորված սրբատաշ մեծ եզրաքարով ու լայն, սրբատաշ շեմի սալաքարով: Նորահայտ գլխատան հարավ-արևմտյան պատի մեջ, ուղիղ կենտրոնում բացվել է սրբատաշ երեսապատով, հատակագծում կիսաշրջան օջախ-բուխարին, որի երկու կողմերում հավասար դրված են խորը պատրհան-խորշեր: Գլխատան հատակի երեք անկյուններում բացվել են փայտե սյուների նմանատիպ երեք կրաքարե սալերից կերտված սրբատաշ քառակուսի խորանարդաձև խարիսխներ: Չորորդ խարսխի տեղում իջեցվել է ուշ շրջանի թոնիր, որի տեղադրման ժամանակ և այն հանվել հեռացվել է: Գլխատան կենտրոնում, հատակի մակարդակին դրված է քառակուսի հարթ օջախը: Վերջինիս եզրաքարերը կանոնավոր մշակված կրաքարե տափակ երկար սալեր են, իսկ ներսը շարված է թրծած աղյուսով: Գլխատունը իր դիմացի սյունասրահ-պատշգամբով, կառուցվել է 18-րդ դարավերջին կամ 19-րդ դարի առաջին կեսին: